Resolucija Sveta

z dne 21. junija 1999

o reformi carinskih tranzitnih sistemov

(1999/C 193/01)

SVET EVROPSKE UNIJE –

ob upoštevanju Pogodbe o ustanovitvi Evropske skupnosti,

ob upoštevanju naslednjega:

(1) Carinski tranzitni postopki so tako za gospodarske subjekte kot carinske uprave postali preverjeni instrumenti trgovinske politike, ki so bistvenega pomena za omogočanje in obvladovanje izjemne rasti v mednarodni blagovni trgovini; to se v enaki meri uporablja za:

- skupnostni tranzitni postopek za prevoz blaga v Skupnosti na podlagi Carinskega zakonika Skupnosti [1],

- skupni tranzitni postopek za trgovino med Skupnostjo, državami EFTA in Višegrajskimi državami v skladu z večstransko Konvencijo o skupnem tranzitnem postopku med Evropsko skupnostjo in EFTA [2], in

- tranzitni postopek na podlagi TIR zvezkov za trgovino z blagom med državami članicami Skupnosti in ostalimi podpisnicami Konvencije TIR, [3] še posebej v srednji in vzhodni Evropi,

ki omogočajo odpošiljanje blaga na carinskem območju skupnosti ali med tem območjem in tretjimi državami z najmanjšo možno mero formalnosti in brez carinskih in nacionalnih dajatev.

(2) Glede na nenehno naraščanje prometa zaradi odprtja meja z državami srednje in vzhodne Evrope in procesa globalizacije, ter izkušenj z razvojem tranzitne trgovine kot posledice vzpostavitve notranjega trga in načrtovane širitve skupnega tranzitnega sistema še na druge države srednje in vzhodne Evrope, bodo tranzitni postopki v prihodnosti vse bolj pridobivali na pomenu tudi po širitvi Skupnosti; carinske uprave Skupnosti na podlagi običajnih carinskih dokumentov trenutno opravijo približno 20 milijonov tranzitnih operacij na leto.

(3) Carinske tranzitne sisteme nezakonito izkoriščajo mednarodne kriminalne združbe predvsem za tihotapljenje visoko obdavčljivega blaga (cigaret, alkohola) in občutljivega blaga SKP (mleka v prahu, sladkorja, itd.), ki se prevaža po cesti.

(4) Zaradi problemov z goljufijo so bili zgodaj sprejeti ukrepi in posebna pravila, zaradi katerih so gospodarski subjekti in carinske uprave že postali precej pozornejši na tveganja in ki so jim pomagali zajeziti zlorabo tranzitnih sistemov.

(5) Vendar, zaradi pomanjkljivosti pri uveljavljanju sistema, katerim je botrovalo veliko število tranzitnih operacij, je potrebno intenzivno nadaljevati s tranzitno reformo.

(6) Priporočila Evropskega parlamenta in predlogi, ki jih je Komisija na njihovi podlagi podala v svojem delovnem načrtu tranzitnega postopka v Evropi [4] predstavljajo glavni temelj za ukrepe, ki naj bi zagotovili učinkovitejše izvajanje in nadzor nad tranzitnimi postopki.

(7) Z vidika preteklih izkušenj pri izvajanju delovnega načrta in ob upoštevanju poročila o napredku Predsedstva o reformi carinskih tranzitnih postopkov, ki ga je Svet upošteval dne 21. junija 1999, je treba podati podroben opis nadaljnjih prizadevanj za oblikovanje zakonodajnih in operativnih ukrepov in uvajanje računalniškega vodenja tranzitnega sistema, da bi kar najhitreje prišlo do nadaljnjega praktičnega napredka.

(8) V dobro tako gospodarskih subjektov kot carinskih uprav se mora reforma skupnostnega tranzitnega sistema v kar največji možni meri izvajati vzporedno z reformo skupnega tranzitnega postopka Skupnosti, EFTA in Višegrajskih držav.

(9) Spremembe v pravnih zahtevah na teh različnih področjih morajo biti osnovane na temeljiti analizi dejanskih razmer in novem referenčnem okvirju, določenem s pridobljenimi praktičnimi izkušnjami; praviloma naj se da prednost kakovosti novih določb.

(10) Sedanje operativne ukrepe je treba izboljšati z doslednim skupnim prizadevanjem, da bi stopili korak naprej pri uresničevanju ciljev Odločbe št. 210/97/ES Evropskega Parlamenta in Sveta z dne 19. decembra 1996 o sprejetju akcijskega programa za carine v Skupnosti (Carine 2000) [5] za poenotenje delovanja evropskih carinskih uprav.

(11) Pri tem se je treba zavedati tudi ciljev, že zastavljenih z Resolucijo Sveta z dne 23. novembra 1995 o uvedbi računalniškega vodenja carinskih tranzitnih sistemov [6], če naj bi v vseh zadevnih državah čim prej vzpostavili računalniško vodenje carinskih tranzitnih sistemov –

SE PRIDRUŽUJE

ugotovitvam Evropskega parlamenta, da so carinski tranzitni sistemi ključnega pomena za vzpostavitev učinkovite gospodarske strukture v Evropi in da je zato potrebno zagotoviti njihovo učinkovito delovanje v varnem in nadzorovanem okolju,

OPAŽA,

da je bil pri reformi tranzitnih sistemov storjen znaten napredek, predvsem na zakonodajnem področju,

SE STRINJA,

- da naj reforma carinskih tranzitnih sistemov zagotovi njihovo nadaljnjo uporabo kot instrument, ki bo pospešil čezmejni blagovni promet in kot dovolj varen sistem odpravljanja dajatev za nadaljnje preprečevanje in boj proti zlorabam,

- da se mora reforma carinskih tranzitnih sistemov v vseh zadevnih državah nadaljevati ob upoštevanju poslovnih interesov, z zakonodajnimi in enotnimi operativnimi ukrepi in s takojšnjim uvajanjem računalniškega vodenja,

- da se nemudoma sprejmejo nujni zakonodajni ukrepi in enotni operativni ukrepi, ki bodo zagotovili enotno izvajanje zadevnih določb s strani gospodarskih subjektov in carinskih uprav,

POZIVA

- Komisijo da naj, ob upoštevanju omenjenih ciljev reforme tranzitnih sistemov in v partnerstvu z državami članicami ter po poti dialoga z gospodarskimi subjekti, nadaljuje in kot prednostno nalogo sprejme ukrepe za enotno izvajanje tranzitnih pravil in pravočasno uvedbo potrebnih zakonodajnih sprememb,

- države članice naj dejavno prispevajo k reformi tranzitnih sistemov, pri čemer naj upoštevajo poslovne interese, tako da:

- dajejo prednost tranzitni reformi,

- sprejmejo ustrezne operativne ukrepe, ki bodo zagotovili ustrezno delovanje tranzitnih sistemov,

- sprejmejo potrebne ukrepe, ki bodo zagotovili čimprejšnjo uvedbo računalniškega vodenja tranzitnih sistemov,

POZIVA

Komisijo, naj to Resolucijo posreduje državam podpisnicam Konvencije o skupnem tranzitnem postopku med Evropsko skupnostjo in EFTA, z namenom, da se sprejme Priporočilo Skupnega odbora, ki jo kar najbolj odraža.

[1] Uredba Sveta (ES) št. 2913/92 z dne 12. oktobra 1992 o carinskem zakoniku skupnosti (UL L 302, 19.10.1992, str. 1). Uredba, nazadnje spremenjena z Uredbo (ES) št. 955/1999 (UL L 119, 7.5.1999, str. 1).

[2] Konvencija z dne 20. maja 1987 o skupnem tranzitnem postopku (UL L 226, 18.8.1987, str. 2).

[3] Carinska konvencija o mednarodnem prevozu blaga na podlagi TIR zvezkov z dne 14. novembra 1975.

[4] Obvestilo komisije Evropskega parlamenta in Sveta — Akcijski program za tranzit v Evropi — Nova carinska politika (UL C 176, 10.6.1997, str. 3).

[5] UL L 33, 4.2.1997, str. 24.

[6] UL C 327, 7.12.1995, str. 2.

--------------------------------------------------